白居易
青石－激忠烈也
青石出自蓝田山，兼车运载来长安。工人磨琢欲何用，
石不能言我代言。不愿作人家墓前神道碣，
坟土未干名已灭。不愿作官家道旁德政碑，
不镌实录镌虚辞。愿为颜氏段氏碑，雕镂太尉与太师。
刻此两片坚贞质，状彼二人忠烈姿。义心如石屹不转，
死节如石确不移。如观奋击朱泚日，似见叱诃希烈时。
各于其上题名谥，一置高山一沉水。陵谷虽迁碑独存，
骨化为尘名不死。长使不忠不烈臣，观碑改节慕为人。
慕为人，劝事君。